

**หลักเกณฑ์การพิจารณาให้ทุนสนับสนุนแพทย์ประจำบ้าน (Resident) และแพทย์ประจำบ้านต่อยอด (Fellow) ในการเดินทางไปนำเสนอผลงานในที่ประชุมวิชาการระดับนานาชาติ**

ผู้ที่มีสิทธิได้รับทุนสนับสนุน คือ แพทย์ประจำบ้าน (Resident) และแพทย์ประจำบ้านต่อยอด (Fellow) โดยมีคุณสมบัติดังต่อไปนี้

1. เป็นแพทย์ประจำบ้าน (Resident) และแพทย์ประจำบ้านต่อยอด (Fellow) ในหลักสูตรที่ได้รับการรับรองจากแพทยสภา ราชวิทยาลัย หรือ องค์กรวิชาชีพ ที่เข้ารับการฝึกอบรมที่คณะแพทยศาสตร์โรงพยาบาลรามาธิบดี มีระยะเวลาฝึกอบรมไม่น้อยกว่า 1 ปี และเป็นผู้ที่กำลังฝึกอบรมในคณะฯ ในช่วงที่ขอรับทุน โดยมีระยะเวลาปฏิบัติงานมาแล้ว 12 เดือนนับถึงวันเดินทางสำหรับแพทย์ประจำบ้าน (Resident) และมีระยะเวลาปฏิบัติงานมาแล้ว 6 เดือนนับถึงวันเดินทางสำหรับแพทย์ประจำบ้านต่อยอด (Fellow)
2. เป็นผู้มีความประพฤติดีและมีผลการประเมินการปฏิบัติงานระหว่างการฝึกอบรมในเกณฑ์ **ดีเยี่ยม** เท่านั้น โดยได้รับการรับรองจากหัวหน้าภาควิชาผู้รับผิดชอบการฝึกอบรม
3. ต้องมีรายชื่อเป็นลำดับแรกหรือเป็น Corresponding author ของผลงานที่จะไปนำเสนอ
4. ไม่เคยได้รับทุนสนับสนุนแพทย์ประจำบ้าน (Resident) และแพทย์ประจำบ้านต่อยอด (Fellow) ในการเดินทางไปฝึกอบรม ณ สถาบันต่างประเทศ และไม่เคยได้รับทุนสนับสนุนแพทย์ประจำบ้าน (Resident) และแพทย์ประจำบ้านต่อยอด (Fellow) ในการเดินทางไปนำเสนอผลงานในที่ประชุมวิชาการระดับนานาชาติ
5. ผู้ขอรับทุนมีสิทธิสมัครขอรับทุนได้เพียง 1 ครั้ง ตลอดระยะเวลาการฝึกอบรม
6. วันที่นำเสนอผลงานต้องไม่เกิน 6 เดือน นับจากวันสุดท้ายที่ผู้ขอทุนยังคงสถานภาพเป็นแพทย์ประจำบ้าน (Resident) และแพทย์ประจำบ้านต่อยอด (Fellow) ของคณะฯ ทั้งนี้ผู้ขอรับทุนต้องดำเนินการและเสนอเรื่องตามกำหนดการยื่นใบสมัคร และต้องได้รับการอนุมัติทุนก่อนการเดินทาง
7. เมื่อกลับถึงประเทศไทยหลังจากนำเสนอผลงาน
   1. ผู้รับทุนต้องส่งนิพนธ์ต้นฉบับ(Manuscript) ผลงานที่นำเสนอในรูปแบบสำหรับส่งตีพิมพ์ในวารสารระดับสากลที่อยู่ในฐานข้อมูล Scopus, ISI หรือ PubMed ภายใน 60 วัน โดยจะต้องแนบหลักฐานการตอบรับนิพนธ์ต้นฉบับ (manuscript) จากวารสารที่จะลงตีพิมพ์ ถ้าในกรณีแพทย์ผู้รับทุนฯ ไม่สามารถส่งนิพนธ์ต้นฉบับ(Manuscript) ทันตามกำหนด สามารถขยายเวลาได้เป็น 6 เดือน นับตั้งแต่วันไปเสนอผลงาน สามารถที่จะเพิ่มขยายเวลาได้ไม่เกิน 2 ครั้ง โดยครั้ง ละ 6 เดือน (สามารถ download แบบฟอร์มได้ที่ <http://med.mahidol.ac.th/graded/th/grant>)
   2. ผลงานตีพิมพ์ต้องระบุสถาบัน“คณะแพทยศาสตร์โรงพยาบาลรามาธิบดี” เป็นสถาบันของผู้รับทุนแห่งเดียวเท่านั้น ทั้งนี้ผู้รับทุนเป็นผู้นิพนธ์ และ/หรือ อาจารย์ของคณะแพทยศาสตร์โรงพยาบาลรามาธิบดีซึ่งเป็นที่ปรึกษาของงานวิจัยของผู้รับทุน เป็น Corresponding author ของผลงานตีพิมพ์ หากผู้รับทุนไม่ปฏิบัติตามข้อ ๘ คณะฯ จะไม่อนุมัติเบิกจ่ายเงินงวดที่ ๒

**ฉบับปรับปรุงแก้ไข 8 เมษายน 2563**